
ΔΕΛΤΙΟ ΤΥΠΟY

Θάνατος λουόμενης στην Κυλλήνη - Ακυβερνησία Ι/Φ σκάφους στη Λέρο - Τροχαίο ατύχημα με τραυματισμούς στον Ωρωπό - Αδυναμία προσέγγισης Ε/Γ-Ο/Γ πλοίου στον Άγιο Κήρυκο - Διακομιδή ασθενών


Τις απογευματινές ώρες χθες, ενημερώθηκε η Λιμενική Αρχή της Κυλλήνης ότι ανασύρθηκε 82χρονη αλλοδαπή (υπήκοος Αυστρίας), χωρίς τις αισθήσεις της, από την παραλία Λουτρών Κυλλήνης. Στην 82χρονη, αρχικά παρασχέθηκαν οι πρώτες βοήθειες με τη μέθοδο καρδιοπνευμονικής αναζωογόνησης (ΚΑΡΠΑ) από ναυαγοσώστη και παρευρισκόμενους στο σημείο ιατρούς. Στη συνέχεια, διακομίστηκε με ασθενοφόρο όχημα του ΕΚΑΒ στο Κέντρο Υγείας Γαστούνης, όπου διαπιστώθηκε ο θάνατός της. Από το Λιμεναρχείο Κυλλήνης που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Πατρών.

*****

Τις μεσημβρινές ώρες χθες, ενημερώθηκε η Λιμενική Αρχή της Λέρου για ακυβερνησία, λόγω μηχανικής βλάβης, ενός ιστιοφόρου (Ι/Φ) σκάφους σημαίας Μεγάλης Βρετανίας, με έξι επιβαίνοντες (5 υπήκοους Βρετανίας και 1 υπήκοο Ιταλίας), στη θαλάσσια περιοχή Ξηροκάμπου της Λέρου. Στο σημείο μετέβησαν ένα Πλοίο Ανοικτής Θαλάσσης Λ.Σ.-ΕΛ.ΑΚΤ. (ΠΑΘ) και ένα Ναυαγοσωστικό σκάφος Λ.Σ.-ΕΛ.ΑΚΤ. (Ν/Γ). Με τη συνδρομή του ΠΑΘ και συνοδεία του Ν/Γ, το Ι/Φ σκάφος προσέδεσε με ασφάλεια σε ιδιωτική μαρίνα στο λιμάνι του Λακκιού. Από το Λιμεναρχείο Λέρου, απαγορεύτηκε ο απόπλους του Ι/Φ σκάφους μέχρι την προσκόμιση βεβαιωτικού αξιοπλοΐας από τον αρμόδιο οργανισμό που το παρακολουθεί, ενώ από το συμβάν δεν προκλήθηκε τραυματισμός και δεν παρατηρήθηκε θαλάσσια ρύπανση.

*****

Τις βραδινές ώρες χθες, ενημερώθηκε η Λιμενική Αρχή του Ωρωπού για τροχαίο ατύχημα που σημειώθηκε στη χερσαία ζώνη του λιμένα Σκάλας Ωρωπού. Συγκεκριμένα, Ε.Ι.Χ. όχημα με 53χρονη ημεδαπή οδηγό, προσέκρουσε σε ένα σταθμευμένο Περιπολικό όχημα Λ.Σ.-ΕΛ.ΑΚΤ., με αποτέλεσμα να προκληθούν εκτεταμένες ζημιές σε αυτό, καθώς και σε ένα Ε.Ι.Χ. που βρισκόταν πλησίον του. Από την πρόσκρουση, τραυματίστηκαν δύο παρευρισκόμενοι στο σημείο αλλοδαποί, οι οποίοι διακομίστηκαν με δημοτικό ασθενοφόρο όχημα στο Γενικό Νοσοκομείο Αθηνών «ΕΥΑΓΓΕΛΙΣΜΟΣ», για την παροχή ιατρικής περίθαλψης. Από το Α’ Λιμενικό Τμήμα Ωρωπού του Κεντρικού Λιμεναρχείου Χαλκίδας που διενεργεί την προανάκριση, συνελήφθη η 53χρονη οδηγός.

  *****
[bookmark: _GoBack]Τις πρωινές ώρες σήμερα, η Λιμενική Αρχή του Αγίου Κηρύκου ενημερώθηκε από τον πλοίαρχο του επιβατηγού-οχηματαγωγού (Ε/Γ-Ο/Γ) “BLUE STAR PATMOS” Ν.Π. 12119, ότι κρίθηκε επισφαλής η προσέγγισή του στο λιμάνι, λόγω των δυσμενών καιρικών συνθηκών που επικρατούσαν στην περιοχή και  θα συνέχιζε το δρομολόγιό του για το λιμάνι του Πειραιά. Το πλοίο εκτελούσε προγραμματισμένο δρομολόγιο από Καστελλόριζο για Ρόδο-Σύμη-Τήλο-Νίσυρο-Κω-Κάλυμνο-Λειψούς-Πάτμο-Φούρνους-Άγιο Κήρυκο και Πειραιά. Στο εν λόγω πλοίο ανέμεναν προς αποβίβαση 26 επιβάτες, 5 Ε.Ι.Χ. και δύο Φ/Γ, ενώ στο λιμάνι του Αγίου Κηρύκου ανέμεναν προς επιβίβαση 44 επιβάτες, 4 Ε.Ι.Χ., 3 Φ/Γ και 3 Δ/Κ. Οι επιβάτες πρόκειται να προωθηθούν στον προορισμό τους με μέριμνα της πλοιοκτήτριας εταιρείας.

*****

	Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής διακομίσθηκαν, τις πρώτες πρωινές ώρες σήμερα, από το λιμάνι της Θάσου στο λιμάνι της Κεραμωτής με το Ε/Γ-Ο/Γ''ΚΑΠΕΤΑΝ ΒΑΓΓΕΛΗΣ Κ.'' Ν.Π. 5786, 12χρονος και 60χρονος, οι οποίοι έχρηζαν άμεσης νοσοκομειακής περίθαλψης.


Ακτή Βασιλειάδη Πύλη Ε1-Ε2, 185 10 Πειραιάς, τηλ.: 213137-1714, fax: 210-4191590
website: www.hcg.gr , e-mail: mme@yna.gov.gr
0718532
image1.png




image2.png




